Лёнданская школа эканомікі

Лёнданская школа эканомікі (поўная афіцыйная назва — Лёнданская школа эканомікі і палітычнай навукі, па-ангельску: London School of Economics and Political Science, LSE) — спэцыялізаваны грамадзкі дасьледніцкі ўнівэрсытэт, адна зь вядучых навучальных і навуковых установаў Вялікабрытаніі ў галіне эканомікі і грамадскіх навук. Знаходзіцца ў Лёндане. Фармальна ўваходзіць у склад Лёнданскага ўнівэрсытэту (з 1900 году), але на практыцы лічыцца асобным унівэрсытэтам. Нягледзячы на сваю назву, школа вядзе навучаньне і дасьледваньні ня толькі ў галіне эканомікі і палітычнай навукі, але па ўсіх грамадзкіх дысцыплінах, у тым ліку такіх як антрапалёгія, бухгалтарскі ўлік і фінансы, геаграфія, гісторыя, міжнародныя дачыненьні, мэдыі і камунікацыі, права, псыхалёгія, сацыяльная палітыка, сацыялёгія і філязофія. Гісторыя Заснаваная ў 1895 годзе сябрамі Фабіянскага таварыства Бэатрыс і Сыднэям Вэбамі і Джорджам Бэрнардам Шоў. Дасягненьні У незалежным аглядзе «The Complete University Guide 2015» школа названая лепшым унівэрсітэтам у Лёндане і трэцяй найлепшай вышэйшай навучальнай установай Вялікабрытаніі (пасьля Кембрыдзкага і Оксфардзкага ўнівэрсытэтаў). У аглядзе «Times Higher Education» за 2012/2013 гады школа заняла 39-е месца сярод 400 найлепшых унівэрсытэтаў сьвету і была прызнана шостым найлепшым унівэрсытэтам Вялікабрытаніі. У тым жа аглядзе па ўзроўні сваёй рэпутацыі школа заняла 25-е месца сярод найлепшых унівэрсытэтаў сьвету і 5-е месца сярод вышэйшых навучальных установаў Вялікабрытаніі. Агляд газэты «Гардыян» і агляд «Times Good Universities Guide» прызналі школу найлепшым унівэрсытэтам у Лёндане. Апошні агляд да таго ж назваў школу трэцім найлепшым унівэрсытэтам Вялікабрытаніі (пасьля Оксфардзкага і Кембрыдзкага ўнівэрсытэтаў). У 2008 годзе школа мела найвялікшы сярод усіх брытанскіх ўнівэрсытэтаў адсотак дасьледваньняў сусьветнага ўзроўню. Бібліятэка Бібліятэка школы, Брытанская бібліятэка палітычнай і эканамічнай навукі, заснаваная ў 1896 годзе. Налічвае 1,3 мільёны адзінкаў захаваньня і зьяўляецца найбуйнейшай у сьвеце бібліятэкай па грамадзкіх і палітычных навуках. Выпускнікі Сярод славутых выкладчыкаў і выпускнікоў школы 13 ляўрэатаў Нобэлеўскай прэміі ў галіне эканомікі, два ляўрэаты Нобэлеўскай прэміі ў галіне літаратуры (Джордж Бэрнард Шоў і Бэртран Расэл) і два ляўрэаты Нобэлеўскай прэміі міру. У школе ў розны час выкладалі і навучаліся былы прэзыдэнт ЗША Джон Кенэдзі, былы прэм’ер-міністар Канады П’ер Трудо, прэм’ер-міністар Грэцыі Георгіяс Папандрэу, былы прэм’ер-міністар Вялікабрытаніі Клемэнт Этлі, былы прэм’ер-міністар Італіі і старшыня Эўрапейскай камісіі Рамана Продзі, лідар групы «Ролінг Стоўнз» Мік Джагер, былы прэзыдэнт Індыі К. Р. Нараян, каралева Даніі Маргрэтэ ІІ, даваенны райхсканцлер Нямеччыны Генрых Брунінг, былы міністар фінансаў Турцыі і адміністратар Праграмы разьвіцьця ААН Кемаль Дэрвіш, фінансіст Джордж Сорас, шматлікія кіраўнікі дзяржаваў і ўрадаў краінаў сьвету. Галерэя Крыніцы Вонкавыя спасылкі Лёнданская школа эканомікі — сховішча мультымэдыйных матэрыялаў Афіцыйная старонка школы (анг.)